**Κριτήριο: Ατομικισμός**

**Κείμενο Ι:** ***Καλλιεργώντας την κουλτούρα του ατομικισμού***

Στην εποχή που ζούμε κάποιος μπορεί να κάνει μια διαπίστωση: τα παιδιά σπανίως έρχονται σε επαφή με προτροπές και συμβουλές όπως: ενδιαφέρσου για το περιβάλλον, σεβάσου τον διπλανό σου, μοιράσου μαζί του, μπες στη θέση ενός άλλου, ενός αδύναμου, βοήθησέ τον, δέξου το(ν) διαφορετικό, κάνε σωστές πράξεις, υπεράσπισε τον αδύναμο, όλοι οι άνθρωποι έχουν αξία, κάνε ουσιαστικές σχέσεις, φρόντισε την πνευματική καλλιέργειά σου, αγάπα τον άνθρωπο. Με λίγα λόγια, όλα αυτά που συνιστούν το αντίθετο του ατομικισμού, δηλαδή τον αλτρουισμό.[…]

**Πώς η οικογένεια θρέφει τον ατομικισμό των παιδιών**

[…]Σήμερα ζούμε ένα σουρεαλιστικό φαινόμενο: ενώ η ελληνική οικογένεια είναι σε μεγάλο βαθμό παιδοκεντρική, τα παιδιά δεν αισθάνονται αυτό που κάποτε ήταν «τα παιδιά της οικογένειας». Τις παλαιότερες εποχές αν ρωτούσες ένα παιδί τι είναι αυτό που φοβάται περισσότερο στη ζωή του, θα απαντούσε πρωτίστως να μην πάθουν κάτι τα μέλη της οικογένειάς του. Υπήρχε ένας καημός στο βλέμμα τους. Σήμερα, τα παιδιά φοβούνται περισσότερο την ανεργία, τη μοναξιά, τη μη πραγματοποίηση των στόχων τους, νοιάζονται κυρίως για τη δική τους υγεία και πράγματα που τους αφορούν άμεσα.

Επιπλέον, πολλοί γονείς με τη στάση τους απέναντι σε άλλους ανθρώπους δίνουν το παράδειγμα του πώς πρέπει να φέρονται τα παιδιά τους. Ο γονιός με τη στάση του και τον τρόπο συμπεριφοράς του περνάει κάποια μηνύματα, γίνεται το πρότυπο για τον νέο άνθρωπο: αν σε αυτήν τη στάση κυριαρχεί ο ατομικισμός και η ιδιοτέλεια, αυτό θα εισπράξει το παιδί. Αν στη στάση του γονιού υπάρχει η λογική: μην υπολογίζεις κανέναν, μην σε νοιάζει για κανέναν, τότε αναπόδραστα θα υιοθετήσουν αυτό το μοντέλο.

**Ο ρόλος του σχολείου στην ανάπτυξη του ατομικισμού**

[…]Επικουρικά στον ρόλο των γονέων έρχεται το εκπαιδευτικό σύστημα, δηλαδή το περιβάλλον του σχολείου.[…]Κάθε παιδί διάγει έναν ατομικό σχολικό βίο: διαβάζει, εξετάζεται, βαθμολογείται, συλλέγει γνώσεις-προσόντα και δίνει εξετάσεις. Οι βαθμοί, τα βραβεία, η διάκριση σε διαγωνισμούς, τα αριστεία, τα μόρια εισαγωγής μετά τις πανελλαδικές εξετάσεις θρέφουν μια ατομικιστική και ανταγωνιστική πλευρά στους μαθητές. Το σχολείο, όπως είναι δομημένο, αδυνατεί να καλλιεργήσει τη συλλογική συνείδηση. Η αλληλεγγύη, η συνεργατικότητα, η ομαδικότητα, η ενσυναίσθηση μοιάζουν παράταιρα και περιττά σε αυτόν τον αμείλικτο αγώνα που τα παιδιά πρέπει να αποδείξουν ότι είναι καλύτερα από τα άλλα. Ένα από τα βασικότερα χαρακτηριστικά των παιδιών και των νέων που έχουν αποκτήσει ατομικιστικά στοιχεία είναι ότι θεωρούν πως πάντα έχουν δίκιο, πως πάντα φταίει κάποιος άλλος και πως όλοι τούς αδικούν, αφού δεν αναγνωρίζουν την αξία τους.

**Ο ρόλος της κοινωνίας**

[…]Στην πραγματικότητα, η ίδια η κοινωνία σε ωθεί να προσαρμοστείς στον κυνικό κόσμο όπου θα ζήσεις. Όταν η κοινωνία, στο σύνολό της, έχει καταδικάσει τις αξίες του ανθρωπισμού (ηθικοί κανόνες, αλληλεγγύη, αυτοσεβασμός, αναζήτηση της κοινωνικής προόδου), πώς θα τις διδάξει στα παιδιά; Πώς βλέπει η κοινωνία έναν ανιδιοτελή, ρομαντικό άνθρωπο, ταγμένο στα ιδανικά και στις αξίες του; Πώς βλέπει η οικογένεια ένα άτομο που εμμένει να παραμένει στη χώρα του, που θέλει να δημιουργήσει στη χώρα του, όπου η διαφθορά και η αναξιοκρατία κυριαρχούν και οι ευκαιρίες είναι λιγοστές; Καταλήγοντας, το ερώτημα είναι αυτό: θέτουμε την ευημερία του συνόλου πάνω από τους ηθικούς κώδικες των καιρών, οι οποίοι σπανίως επιβραβεύουν τον άξιο, ενώ συχνά τον καθιστούν αντιδημοφιλή ή καταστρατηγούμε τα πάντα στην εξυπηρέτηση των προσωπικών συμφερόντων; […]

*Θωμάς Καραγκιοζόπουλος:* [*https://www.fractalart.gr/kalliergontas-tin-koyltoyra-toy-atomikismoy/*](https://www.fractalart.gr/kalliergontas-tin-koyltoyra-toy-atomikismoy/)

**Κείμενο ΙΙ**



**Κείμενο ΙΙΙ**

α) **Στίχοι - 2**

Στίχοι που κραυγάζουν

στίχοι που ορθώνονται τάχα σαν ξιφολόγχες

στίχοι που απειλούν την καθεστηκυία τάξη

και μέσα στους λίγους πόδες τους

κάνουν η ανατρέπουν την επανάσταση,

άχρηστοι, ψεύτικοι, κομπαστικοί,

γιατί κανένας στίχος σήμερα δεν ανατρέπει καθεστώτα

κανένας στίχος δεν κινητοποιεί τις μάζες…

(Ποιες μάζες;… Μεταξύ μας τώρα

ποιοι σκέφτονται τις μάζες;…

Το πολύ: μια λύτρωση ατομική -αν όχι ανάδειξη!...)

Γι' αυτό κι εγώ δεν γράφω πια

για να προσφέρω χάρτινα ντουφέκια,

όπλα από λόγια φλύαρα και κούφια!

Μόνο μιαν άκρη της αλήθειας να σηκώσω

να ρίξω λίγο φως στην πλαστογραφημένη μας ζωή-

όσο μπορώ, κι όσο κρατήσω!...

*Τίτος Πατρίκιος: Μαθητεία*

β) **Ἐπίλογος**

Κι ὄχι αὐταπάτες προπαντός.Τό πολύ-πολύ νά [τούς](http://ebooks.edu.gr/modules/ebook/show.php/DSGL-C132/635/4086,18622/) ἐκλάβεις σά δυό θαμπούς  
προβολεῖς μές στήν ὁμίχλη  
Σάν ἕνα δελτάριο σέ φίλους πού λείπουν μέ τή μοναδική λέξη: ζῶ.«Γιατί», ὅπως πολύ σωστά εἶπε κάποτε κι ὁ φίλος μου ὁ [Τίτος](http://ebooks.edu.gr/modules/ebook/show.php/DSGL-C132/635/4086,18622/),  
«Κανένας στίχος σήμερα δέν κινητοποιεῖ τίς μάζες  
Κανένας στίχος σήμερα δέν ἀνατρέπει καθεστῶτα»Ἔστω.  
Ἀνάπηρος, δεῖξε τά χέρια σου. [Κρίνε γιά νά κριθεῖς](http://ebooks.edu.gr/modules/ebook/show.php/DSGL-C132/635/4086,18622/).

*Μανόλης Αναγνωστάκης: (Ὁ στόχος, 1970)*

**ΘΕΜΑ Α**

**Να αποδώσετε περιληπτικά σε 60-70 λέξεις πως καλλιεργείται η κουλτούρα του ατομικισμού και ποιος ο ρόλος του σχολείου και της κοινωνίας σε αυτό. (Μονάδες 15)**

**ΘΕΜΑ Β**

***Ερώτημα 1ο***

**Τι καυτηριάζει ο γελοιογράφος στο κείμενο ΙΙ; Με ποιο τρόπο καθιστά το σχόλιο του αποτελεσματικό κα γιατί; (Μονάδες 10)**

***Ερώτημα 2ο***

**Με ποιο τρόπο συνδιαλέγονται τα Κείμενα Ι και ΙΙ; Έχουν κάποιο κοινό σημείο αναφοράς και ποιο από τα δύο θεωρείται πιο αποτελεσματικό ως προς το μήνυμα που θέλει να περάσει; (Μονάδες 15)**

***Ερώτημα 3ο***

**α) *«****Το σχολείο, όπως είναι δομημένο, αδυνατεί να καλλιεργήσει τη συλλογική συνείδηση.»* Να μεταφέρετε τη φράση στην αντίθετη φωνή από αυτή που βρίσκεται και να αντικαταστήσετε τις υπογραμμισμένες λέξεις με άλλες συνώνυμες με αυτές.

β) Να αιτιολογήσετε τη χρήση του ασύνδετου σχήματος στις παρακάτω περιόδους του Κειμένου Ι: *«Κάθε παιδί διάγει έναν ατομικό σχολικό βίο: διαβάζει, εξετάζεται, βαθμολογείται, συλλέγει γνώσεις-προσόντα και δίνει εξετάσεις. Οι βαθμοί, τα βραβεία, η διάκριση σε διαγωνισμούς, τα αριστεία, τα μόρια εισαγωγής μετά τις πανελλαδικές εξετάσεις θρέφουν μια ατομικιστική και ανταγωνιστική πλευρά στους μαθητές.»*

(Μονάδες 10)

**ΘΕΜΑ Γ**

Πώς συνδιαλέγονται τα δύο ποιήματα *«Στιχοι -2»* και *«Επίλογος»* και ποιο είναι το κεντρικό θέμα των δύο ποιημάτων;. Με ποιους εκφραστικούς τρόπους επιλέγει ο Μανόλης Αναγνωστάκης *«Επίλογος»* να θίξει το θέμα αυτό; (Μονάδες 15)

**ΘΕΜΑ Δ**

Σε ένα κείμενο επιχειρηματολογίας 300-350 λέξεων συζητάτε το θέμα του ατομικισμού στη σύγχρονη εποχή και τις συνέπειες που ενέχει για τον άνθρωπο ως μονάδα και για το κοινωνικό σύνολο. Μπορείτε να χρησιμοποιήσετε πληροφορίες από τα κείμενα αναφοράς και να επιλέξετε την επικοινωνιακή περίσταση (άρθρο, επιστολή, ομιλία). (Μονάδες 30)

